Kommissionens beslutning

af 27. februar 2001

om ændring af Kommissionens beslutning 2001/9/EF om kontrolforanstaltninger, der er nødvendige for gennemførelsen af Rådets beslutning 2000/766/EF om en række beskyttelsesforanstaltninger over for overførbare spongiforme encephalopatier og fodring med animalsk protein, for så vidt angår hydrolyserede proteiner

(meddelt under nummer K(2001) 462)

(EØS-relevant tekst)

(2001/165/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 9, stk. 4,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(3), senest ændret ved direktiv 92/118/EF(4), særlig artikel 10, stk. 4,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(5), særlig artikel 22, og

ud fra følgende betragtninger:

(1) Ved Rådets beslutning 2000/766/EF af 4. december 2000 om en række beskyttelsesforanstaltninger over for overførbare spongiforme encephalopatier og fodring med animalsk protein(6) forbydes det, at visse husdyr fodres med forarbejdede animalske proteiner. På betingelser, der er fastsat i beslutning 2001/9/EF, omfatter forbuddet ikke visse forarbejdede animalske proteiner.

(2) Den seneste udvikling vedrørende BSE-situationen inden for Fællesskabet har fået visse medlemsstater til at træffe yderligere unilaterale beskyttelsesforanstaltninger.

(3) Rådet har den 4. december 2000 på baggrund af den situation opfordret Kommissionen til at anmode Den Videnskabelige Styringskomité (VSK) om at evaluere de unilaterale, midlertidige beskyttelsesforanstaltninger, visse medlemsstater har truffet, og til at træffe relevante foranstaltninger.

(4) VSK vedtog den 12. januar 2001 en udtalelse om de spørgsmål, som Kommissionens tjenestegrene havde forelagt efter anmodning fra EU's Ministerråd (landbrug) af 4. december 2000, vedrørende sikkerheden, hvad angår BSE, i forbindelse med visse former for væv og visse produkter hidrørende fra dyr. I udtalelsen behandler man sikkerheden i forbindelse med hydrolyserede proteiner hidrørende fra andre animalske materialer end huder og skind. For at tage hensyn til denne videnskabelige udtalelse inden for rammerne af beslutning 2000/766/EF er det nødvendigt at fastsætte kravene til fremstilling af hydrolyserede proteiner.

(5) Usikkerhed vedrørende fortolkningen af artikel 2 i beslutning 2001/9/EF har medført vanskeligheder med hensyn til gennemførelsen af de bestemmelser, som er omfattet af beslutningen. Det er derfor hensigtsmæssigt at gøre bestemmelsen i artikel 2 klarere og ændre artikel 1 i overensstemmelse hermed.

(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 2001/9/EF foretages følgende ændringer:

1) Udtrykket "andre dyr end drøvtyggere" erstattes med "husdyr som omhandlet i artikel 2, stk. 1, i beslutning 2000/766/EF, undtagen drøvtyggere" i stk. 1, 2 og 3 i artikel 1.

2) Artikel 2 affattes således:

"Artikel 2

Medlemsstaterne sikrer, at foder, herunder foder til selskabsdyr, som er bestemt til andre dyr end husdyr som omhandlet i artikel 2, stk. 1, i beslutning 2000/766/EF, og som indeholder forarbejdede animalske proteiner som defineret i beslutning 2000/766/EF, ikke fremstilles i anlæg, hvor der tilberedes foder til husdyr.

Når det ovenfor anførte foder ikke fremstilles med andre animalske proteiner end fiskemel, dicalciumphosphat og hydrolyserede proteiner kan det dog fremstilles i anlæg, hvor der tilberedes foder til andre husdyr end drøvtyggere, jævnfør bilag I, punkt 6, bilag II, punkt 3 eller bilag III, punkt 2."

3) Punkt 1 i bilag III affattes således:

"1. Hydrolyserede proteiner af fisk, fjer samt huder og skind

- skal fremstilles i et forarbejdningsanlæg, der udelukkende beskæftiger sig med fremstilling af hydrolyserede proteiner, og som er godkendt til formålet af myndighederne, jf. artikel 5, stk. 2, i direktiv 90/667/EØF

- skal stikprøveundersøges efter forarbejdningen og skal have en molekylmasse på under 10000 dalton.

Derudover gælder, at hydrolyserede proteiner af huder og skind

- skal være udvundet af huder og skind af dyr, der er blevet slagtet på et slagteri, og hvis slagtekroppe er fundet egnede til konsum efter undersøgelse før og efter slagtning

- skal fremstilles ved en proces, der omfatter passende foranstaltninger til minimering af kontamineringen af huder og skind og forberedelse af råvarerne ved behandling med saltlage og kalk og intensiv vask, og derefter udsættes materialet for en pH-værdi på over 11 i over 3 timer ved over 80 °C, efterfulgt af en varmebehandling ved over 140 °C i 30 minutter ved et tryk på over 3,6 bar eller ved en tilsvarende proces, som er godkendt efter proceduren i artikel 17 i direktiv 89/662/EØF."

4) I titlen på sundhedscertifikatet i bilag IV slettes ordene "af huder og skind".

Artikel 2

Denne beslutning anvendes fra den 1. marts 2001.

Artikel 3

Denne beslutning er rettet til medlemsstaterne.

Udfærdiget i Bruxelles, den 27. februar 2001.

På Kommissionens vegne

David Byrne

Medlem af Kommissionen

(1) EFT L 395 af 30.12.1989, s. 13.

(2) EFT L 62 af 15.3.1993, s. 49.

(3) EFT L 224 af 18.8.1990, s. 29.

(4) EFT L 62 af 15.3.1993, s. 49.

(5) EFT L 24 af 30.1.1998, s. 9.

(6) EFT L 306 af 7.12.2000, s. 32.